ANC 'wil beheer oor ekonomie konsolideer' | Maroela Media
Die sakeorganisasie Sakeliga het Dinsdag talle skadelike planne in die ANC se 2019-verkiesingsmanifes uitgelig.
Te oordeel na sy manifes beoog die ANC om swart ekonomiese bemagtiging (SEB) uit te brei deur nog knellender bepalings oor eienaarskap en selektiewe afdwinging van mededingingswetgewing, meen Sakeliga.
Die regerende party se planne vir staatsgeleide beleggings bedreig die vermoë van investeerders in die private sektor om hul geld na goeddunke aan te wend. Voorgestelde maatreëls om staatsbeheer geweldig uit te brei, sluit in mededingingswetgewing om groter diskresionêre beheer oor die bestuur en bedryf van Suid-Afrikaanse ondernemings uit te oefen.
Reël vir reël onthul die manifes 'n onkunde van die funksies van entrepreneurskap.
Dit blyk die ANC meen politici, en nie entrepreneurs nie, kan ekonomiese groei aanwakker, sê Sakeliga. "Reël vir reël onthul die manifes 'n onkunde van die funksies van entrepreneurskap, eienaarskap en ook die markstelsel by die toewysing van ekonomiese hulpbronne."
Die manifes ontbloot die ANC se "diepgewortelde minagting van die private sektor en die rol wat hierdie sektor in die Suid-Afrikaanse ekonomie speel", sê Gerhard van Onselen, senior ontleder by Sakeliga.
"Deur sy verontagsaming van dié sakesektor se omvangryke vermoë tot maatskaplike opheffing en openbare welsyn het die ANC dit duidelik gemaak dat hy voornemens is om sy beheer oor die Suid-Afrikaanse ekonomie verder uit te brei en te verstewig."
Dit is asof die ANC 'n entrepreneurlose ekonomie beoog.
Van Onselen gaan voort: "Strydig met basiese ekonomiese beginsels probeer die ANC om die ekonomie in die beperkings van idiosinkratiese politieke planne in te dwing. Dit is asof die ANC 'n entrepreneurlose ekonomie beoog, waar entrepreneursoordeel en kapitaaltoewysing in die Suid-Afrikaanse ekonomie deur politieke verordening en kapitaaltoeëiening vervang word."
Sakeliga het ook die ANC se "ironiese wanbegrip" van monopolie uitgelig. "Die ANC se eiesinnige definisie van 'monopolieë' bied rede tot kommer," sê Daniel du Plessis, regsontleder by Sakeliga, "veral by gebrek aan enige beloftes om 'n einde te maak aan staatsmonopolieë en regulering wat vrye mededinging aan bande lê."
Die ANC het sy manifes gebruik om sy voorneme duidelik te stel om beleidsmaatreëls ter bevordering van sosiopolitieke oogmerke te gebruik. Die party het byvoorbeeld onderneem om "ondersoek in te stel na die instelling van voorgeskrewe bates op finansiële instellings se fondse om fondse in 'n reguleringsraamwerk vir sosiaal produktiewe investerings te mobiliseer".
Dit kom neer op die toeëiening van private persone se geld.
Volgens Du Plessis sal hierdie beleid waarskynlik ernstige gevolge vir investering in Suid-Afrika hê. "Dit kom in werklikheid neer op die toeëiening van private persone se geld om die talle ydelheidsprojekte, sukkelende staatsbeheerde ondernemings en korrupte instellings wat die kenmerk van die Suid-Afrikaanse openbare sektor is, aan die gang te hou.
"Hierdie skema loop saam met die ANC se alomteenwoordige beloftes van grondonteiening sonder vergoeding, en dui op ander onteieningsbeleid wat in die toekoms kan volg."
In die geheel dui die manifes op groter politieke beheer oor die Suid-Afrikaanse ekonomie, en dit bied nie 'n oplossing vir die land se ekonomiese probleme nie, meen Du Plessis.
Toe Ramaphosa aan bewind gekom het, was só baie mense opgewonde oor die feit dat hy glo verstaan hoe werk 'n land se ekonomie.
Hoeveel mense dink nog so?
Die Anc se einddoel was nog altyd 'n volle kommunistiese staat. Hulle sal nie ophou voor alles getransformeer is in volle kommunisme in nie. Verder die land hardloop baie vining uit geld uit, buitelandse lenings is ook nie meer so maklik bekombaar nie, dus raak die anc paniekerig, want waarmee gaan hulle die massas in toom hou, as daar nie geld is vir al die verskillende toelaes en vergrote staats salarisse nie. Hier kom groot moeilikheid vir die land…..
Die land gaan op eindig soos Zimbabwe sterk op pad , dit is hart verskeurend.
Ramaphosa is en was nog heeltyd 'n lid van die SAKP. Dis wat kommuniste doen, hulle vernietig die entrepreneurs en vervang hulle met staatsamptenare.
So wat moet ons doen. Dit voel asof ons opsies al hoe minder word. Gaan immigreer rerig ons laaste opsie wees? Al wil ons dit nie doen nie. Ek raak so bekommerd oor my staats pension en my kinders se toekoms. Eerlik waar is daar hoop?????